[bookmark: _GoBack]Több mint hetven aktív tag, nagy sikerrel megrendezett programok – eredményes és tartalmas fél évet zárt a Tatai AC szabadidősport szakosztálya. Eseményekben jövőre sem lesz hiány, a kiemelt tatai sportrendezvények megrendezését egyebek mellett egy 5 évre aláírt megállapodás is biztosítja – mondta évértékelőjében Horváth Zoltán, a szakosztály vezetője.
TAC: - 2016 második fél évében hol, milyen eseményeken vettek részt a TAC szabadidősport szakosztály tagjai?
Horváth Zoltán, szakosztályvezető: - 2016. II. félévére összesen 12 rendezvény terveztünk. A Tó-futás, az Agostyáni Emlékfutás és a Szilveszteri Futáson sok TAC-os vett részt, sőt a Szilveszteri Futás serlegeit, több tombola tárgyát és a technikai feltételeket is a TAC-tagok, illetve a szabadidősport szakosztály biztosította.
Népszerű volt még a Fényes Tanösvény program és nagyszerűen zajlottak az IVV túrák is Esztergomban, Ácsteszéren és Balatonfüreden. A Tatai Világ Gyalogló és IVV (Nemzetközi Népsport Szövetség) Túra is óriási sikert hozott a maga több száz résztvevőjével.
A terveket illetően elképzelhetőnek tartom, hogy a most elmaradt Nordic Walking ingyenes képzést, tanfolyamot később újra meghirdetjük. 
- Hogyan alakult a TAC szabadidősport szakosztályában működő három szakág (nordic, természetjáró, szörf) létszáma az elmúlt hónapokban? 
- A szakosztály 72 fős létszáma stabil, és aktivitásuk is igen jónak mondható.
- Miben sikerült a leginkább előrelépni?
- A programok szervezettsége és a népszerűsítés meghozta gyümölcsét. Az érdeklődőknek folyamatosan volt lehetősége választani a programok között, a színvonalas rendezéseknek köszönhetően pedig Székesfehérvárról, Győrből, Sopronból és Budapestről is állandó résztvevők jönnek, akik a legtöbbször másokat is hoznak magukkal. Vagyis a jó hírverés és színvonal Tatára tud hozni nagyon sok embert, köztük rengeteg családot! 
- Eck Anna Laura 2015-ben két bajnoki címet is szerzett, születtek-e hasonló eredmények 2016-ban?
- Eck Anna Laura a terep tájékozódási futás leány kategóriájában ismét magyar bajnok lett! Edzője, édesapja, Eck András pedig az egyik kategóriában nemzetközi versenyt tudott nyerni. 
Laura közben úgy döntött, hogy egyelőre befejezi a versenyzést, mert most már a tanulásban is szeretne felsőbb szinten „nagy eredményeket” elérni. Döntését sajnáljuk, de megértjük, köszönet, hogy éveken át dicsőséget hozott Tatának és a TAC-nak. Hasonló sikereket kívánunk neki a nagybetűs Életben is!
- Milyen programok várják tavasszal a szakosztály tagjait, illetve az érdeklődőket? 
- A természetjárás, a Nordic Walking és a szörf 2017-ben is az éves eseménynaptár alapján fog működni. Emellett a TAC szabadidősport szakosztálya is részese a Tata Város Önkormányzata és a KEM SZÖSZ (Komárom-Esztergom Megyei Sportszövetségek Szövetsége) Szabadidősport, valamint Természetbarát Szövetség által tavaly aláírt 5 éves Együttműködési Megállapodásának. Ez azt jelenti, hogy a kiemelt tatai sportrendezvények szervezése és megrendezése biztosított a jövőben. A sikeres működésre a megállapodáson kívül a szakértő városi sportreferens, a TAC vezetők, valamint a szakágvezetők támogatása is további garanciát nyújt.

